ข้อกำหนด ฉบับที่ 20 (พ.ศ. 2516) ออกตามความในพระราชบัญญัติจัดระเบียบกิจการแพปลา พ.ศ. 2496 ว่าด้วยกำหนดวิธีการขายทอดตลาดหรือขายโดยวิธีอื่น ซึ่งสินค้าสัตว์น้ำ กำหนดหน่วยของน้ำหนักสินค้าสัตว์น้ำ การทำบัญชีและเอกสารเป็นภาษาไทยในสะพานปลา
ข้อกำหนด
ข้อกำหนด
ฉบับที่ ๒๐ (พ.ศ. ๒๕๑๖)
ออกตามความในพระราชบัญญัติจัดระเบียบ
กิจการแพปลา พ.ศ. ๒๔๙๖
ว่าด้วยกำหนดวิธีการขายทอดตลาดหรือขายโดยวิธีอื่น
ซึ่งสินค้าสัตว์น้ำ
กำหนดหน่วยของน้ำหนักสินค้าสัตว์น้ำ
การทำบัญชีและเอกสารเป็นภาษาไทยในสะพานปลา
 

อาศัยอำนาจตามความในมาตรา
๓๑ (๑) (๓) และ (๕) แห่งพระราชบัญญัติจัดระเบียบกิจการแพปลา พ.ศ. ๒๔๙๖
และโดยอนุมัติรัฐมนตรีว่าการกระทรวงเกษตรและสหกรณ์ อธิบดีกรมประมงออกข้อกำหนดไว้
ดังต่อไปนี้

ข้อ ๑
ให้ยกเลิกข้อกำหนดฉบับที่ ๑๘ (พ.ศ. ๒๕๑๕)
ออกตามความในพระราชบัญญัติจัดระเบียบกิจการแพปลา พ.ศ. ๒๔๙๖
ว่าด้วยกำหนดวิธีการขายทอดตลาด
และกำหนดหน่วยของน้ำหนักในการขายทอดตลาดสินค้าสัตว์น้ำ
การทำบัญชีและเอกสารเป็นภาษาไทย ในสะพานปลากรุงเทพ ลงวันที่ ๑๖ มีนาคม ๒๕๑๕
และให้ใช้ข้อกำหนดนี้แทน

ข้อ ๒
การขายทอดตลาดหรือขายโดยวิธีอื่นซึ่งสินค้าสัตว์น้ำในสะพานปลา
ให้ผู้ประกอบกิจการแพปลาดำเนินการขายด้วยการกำหนดน้ำหนักหนึ่งกิโลกรัมเป็นหนึ่งหน่วยตามกฎหมายว่าด้วยมาตราชั่งตวงวัด

ข้อ ๓
การดำเนินการขายสินค้าสัตว์น้ำตามข้อ ๒ ให้ใช้ภาษาไทย

ข้อ ๔ ระหว่างดำเนินการขายสินค้าสัตว์น้ำตามข้อ
๒ ให้ผู้ขายสินค้าสัตว์น้ำหรือผู้ซึ่งผู้ขายสินค้าสัตว์น้ำมอบหมาย
กรอกรายการการขายสินค้าสัตว์น้ำเป็นภาษาไทยในบันทึกการขายสินค้าสัตว์น้ำตามแบบพิมพ์ที่องค์การสะพานปลากำหนดทันทีที่ได้ตกลงราคาแล้วในการขายแต่ละครั้ง
แม้จะยังไม่มีการชำระเงินค่าซื้อสินค้าสัตว์น้ำก็ตาม

ข้อ ๕
เมื่อเสร็จสิ้นการขายสินค้าสัตว์น้ำตามข้อ ๒ แล้ว
ให้ผู้ขายสินค้าสัตว์น้ำนำต้นฉบับบันทึกการขายสินค้าสัตว์น้ำตามข้อ ๔
ไปส่งมอบให้แก่เจ้าหน้าที่ขององค์การสะพานปลาทันที
โดยไม่นำแบบพิมพ์ดังกล่าวเข้าไปยังสำนักงานผู้ประกอบกิจการแพปลาก่อน

ข้อ ๖[๑] ข้อกำหนดฉบับนี้ ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ให้ไว้ ณ วันที่ ๒๑
กันยายน พ.ศ. ๒๕๑๖
สันต์ บัณฑุกุล
อธิบดีกรมประมง























จุฑามาศ/ปรับปรุง
๑๑ มีนาคม ๒๕๕๖

วิชพงษ์/ตรวจ
๑๒ มีนาคม ๒๕๕๖






[๑] ราชกิจจานุเบกษา
เล่ม ๙๐/ตอนที่ ๑๓๐/ฉบับพิเศษ หน้า ๙/๑๑ ตุลาคม ๒๕๑๖